En mand har ved Retten i Horsens fået tre måneders fængsel for et overfald på en cigaretkunde, som han mente var racistisk.

Annonce

Horsens: En mand fra Horsens blev en søndag eftermiddag i december overfaldet med knytnæveslag, så han bl.a. brækkede næsen. Episoden fandt sted på Circle K-tanken på Bjerrevej i Horsens, hvor offeret var standset for at købe cigaretter. Da sagen var for Retten i Horsens i sidste uge, kom det frem, at det formentlig er en misforståelse, der var skyld i det voldsomme overfald. I hvert fald forklarede den nu dømte 36-årige mand, at han var helt sikker på, at han hørte sit senere offer sige noget racistisk til tankstationens ekspedient, som er af tamilsk afstamning. - Jeg blev ked af det på ekspedientens vegne, da han (det senere offer, red.) bad om sorte Prince, fordi ekspedienten var mørk i huden, forklarede den 36-årige, der flere gange understregede, at han mente, bestillingen af de sorte Prince var et udtryk for racisme. Derfor valgte han at konfrontere cigaret-kunden. Han understregede, at der var tale om selvforsvar, da han endte med at slå, da den anden mand først sparkede ham - og i det hele taget virkede "ond, sur og provokerende".

Annonce

- Der var blod i hele bilen

Den mand, der blev overfaldet, havde en noget anden forklaring. Han forklarede i retten, at han var gået ind på tankstationen for at købe cigaretter, da han og familien var på vej hjem fra en juletræsfest. - Jeg bestilte to pakker røde Cecil til mig selv, og mens ekspedienten hentede dem, kom jeg i tanke om, at jeg også skulle have sorte Prince til min kæreste, og det råbte jeg måske lidt højt til ekspedienten, fordi hun stod i den anden ende af butikken, forklarede han. Manden havde sat sig ind i sin bil, da den 36-årige henvendte sig til ham. - Han spurgte, om jeg havde spurgt efter sorte Prince, og da jeg sagde ja, slog han mig med knyttet hånd, forklarede manden, der mente, at han blev slået to-tre gange, og det var hårde slag. - Jeg brækkede næsen, og der var blod på mit tøj og i bilen, lød det. Hans forklaring blev bakket op af hans kæreste, som fortalte, at den 36-årige pludselig rakte ind i bilen og slog hendes kæreste hårdt i ansigtet, efter han havde bekræftet, at han havde bedt om "sorte Prince" ved ekspedienten. Kæresten forklarede, at det var meget voldsomt, at parrets børn skreg, og at der var blod i hele bilen. Hun fortalte også, at det lykkedes hende at få bilen i gang, så parret kunne køre væk, men at den 36-årige løb efter bilen.

Annonce

Advarsel om udvisning